ঠিক পাঁচ বছর আগে ১৭ বছরের দাম্পত্য জীবনে ইতি টেনেছিলেন তাঁরা। জম্মু-কাশ্মীরের প্রাক্তন মুখ্যমন্ত্রী তথা ন্যাশনাল কনফারেন্সের নেতা ওমর আবদুল্লার স্ত্রী পায়েল এবার খোরপোশ চেয়ে আদালতের             দ্বারস্থ হলেন।
দিল্লির একটি আদালতে মাসিক ১৫ লক্ষ টাকা খোরপোশ চেয়ে মামলা করেছেন পায়েল। তাঁর দাবি, দিল্লি পুলিশ বাংলো থেকে তাঁকে উচ্ছেদ করার পর তিনি ‘গৃহহীন এবং কপর্দকশূন্য’।  তাই স্বামী ওমরের কাছে খোরপোশের জন্য দাবি জানাতে বাধ্য হয়েছেন। ওমরের সঙ্গে বিচ্ছেদের পর তাঁদের দুই ছেলে এখন পায়েলের কাছেই থাকে। আদালতকে পায়েল জানিয়েছেন, তিনজনের ভরণপোষণের জন্য মাসে ১০ লক্ষ টাকার প্রয়োজন। বাকি পাঁচ লক্ষ টাকা খরচ হবে দিল্লিতে বাসস্থানের সংস্থান করতে।
পায়েলের আইনজীবী জয়ন্ত সুদ বলেন, ‘‘আমাদের আবেদন পারিবারিক আদালতের বিচারক অরুণ কুমার আর্য গ্রহণ করেছেন। তিনি এ বিষয়ে জবাব চেয়ে ওমরকে নোটিস পাঠিয়েছেন। আগামী ২৭ অক্টোবর আবার শুনানি হবে।’’ প্রসঙ্গত, ১৯৯৯ সাল থেকে দিল্লির ৭, আকবর রোডে জম্মু ও কাশ্মীর সরকারের একটি বাংলোয় থাকতেন পায়েল। কিন্তু ওমর ক্ষমতাচ্যুত হওয়ার পর এবং স্বামীর সঙ্গে বিচ্ছেদের পর তিনি সেই বাংলো ছাড়েননি। দিল্লি হাইকোর্টের নির্দেশের পর গত মাসে পুলিশ তাঁকে সেখান থেকে উচ্ছেদ করে। 
জয়ন্তের দাবি ছিল, ‘জেড’ স্তরের নিরাপত্তা পান পায়েল। তাই তাঁর নিরাপত্তার জন্য বিকল্প বাড়িটি যথেষ্ট নয়। সেই ‘নিরাপত্তাজনিত কারণ’ দেখিয়ে পায়েল ওই বাংলোয় থাকার অনুমতি চাইলেও হাইকোর্ট সেই আবেদন খারিজ করে দেয়। কারণ, ২০০০ সালের আইন অনুযায়ী কেউ সরকারি নিরাপত্তা পেলেই সরকারি বাসস্থান পাওয়ার অধিকারী নন। কেবলমাত্র এসপিজি নিরাপত্তা পেলেই সরকারি বাসভবন পাওয়া সম্ভব। 
দিল্লির ব্যবসায়ী রাম নাথের মেয়ে পায়েলের সঙ্গে ওমরের বিয়ে হয়েছিল। ওমর মুখ্যমন্ত্রী থাকাকালীন সরকারি সুবিধার অপব্যবহারের অভিযোগ উঠেছিল পায়েলের নামে। তিনি ওমরের দফতর এবং সরকারি বাসভবনের জানলার পরদা বদলাতে প্রচুর টাকা খরচ করেছেন বলেও সমালোচনা হয়েছিল। 
তবে ২০১১ সালের ১৫ সেপ্টেম্বর ওমর সাংবাদিক বৈঠক করে জানিয়ে দেন, ‘যৌথ সিদ্ধান্তের ভিত্তিতে’ আলাদা হয়ে যাওয়ার সিদ্ধান্ত নিয়েছেন তিনি এবং পায়েল। ওমরের দায়ের করা বিবাহবিচ্ছেদের মামলা গত ৩০ অগস্ট খারিজ করে দেয় আদালত। পায়েল জানিয়েছিলেন, তিনি বিচ্ছেদে আগ্রহী নন। কারণ, বিয়ের মতো প্রাতিষ্ঠানিক সম্পর্কের প্রতি তিনি শ্রদ্ধাশীল। আদালতে পায়েলের আইনজীবী সম্প্রতি অভিযোগ করেন, ২০১৩ সাল থেকে তাঁর মক্কেল এবং তাঁর দুই পুত্রসন্তানকে অবহেলা করেছেন ওমর। তাদের ভরণপোষণের কোনও খরচও দেননি।